उनाडकट-साकरिया ने लिए 3-3 विकेट; सौराष्ट्र ने 2 विकेट पर 81 रन बनाए
Ranji Trophy Final 2023 BEN vs SAU Eden Gardens Kolkata, टीम के कप्तान जयदेव उनाडकट और चेतन साकरिया ने 3-3 विकेट लिए।
कोलकाता के ईडन गार्डन्स मैदान पर गुरुवार को रणजी ट्रॉफी के इस सीजन का फाइनल मुकाबला शुरू हुआ। सौराष्ट्र ने टॉस जीतकर फील्डिंग चुनी और बंगाल को 174 रन पर ऑलआउट कर दिया। टीम के कप्तान जयदेव उनाडकट और चेतन साकरिया ने 3-3 विकेट लिए।
सौराष्ट्र ने अपनी पहली पारी शुरू कर दी और पहले दिन का खेल खत्म होने तक 2 विकेट पर 81 रन बना लिए हैं। बंगाल को अब भी पहली पारी में 93 रन की बढ़त है।
65 पर गंवा दिए थे 6 विकेट 
टॉस हारकर अपने होम ग्राउंड पर पहले बैटिंग करने उतरी बंगाल की शुरुआत खराब रही। टीम ने 65 रन के स्कोर पर ही अपने 6 विकेट गंवा दिए। कप्तान मनोज तिवारी ने 7 रन बनाए। वहीं, अुस्टुप मजूमदार (16) और आकाश घटक (17) ही दोहरी संख्या तक पहुंच सके।
6 विकेट गिरने के बाद शाहबाज अहमद (69) और अभिषेक पोरेल ने पारी संभाली। दोनों ने मिलकर 177 बॉल पर 101 रन की पार्टनरशिप की। 166 के स्कोर पर शाहबाज आउट हुए और बंगाल की पारी 174 रन के स्कोर पर सिमट गई।
उनाडकट-साकरिया को 3-3 विकेट 
सौराष्ट्र के कप्तान जयदेव उनाडकट और चेतन साकरिया ने 3-3 विकेट लिए। उनाडकट ने 44 रन दिए तो वहीं साकरिया ने 33 रन दिए। इन दोनों के अलावा चिराग जानी और धर्मेंद्रसिंह जडेजा को भी 2-2 विकेट मिले।
बंगाल को समेटने के बाद सौराष्ट्र ने अपनी पहली पारी शुरू कर दी। टीम ने 17 ओवर में 2 विकेट के नुकसान पर 81 रन बना लिए। ओपनर हार्विक देसाई 38 रन बनाकर नाइट वॉचमैन चेतन साकरिया (2*) के साथ नाबाद हैं। जय गोहिल 6 और विश्वराज जडेजा 25 रन बनाकर आउट हुए। बंगाल से आकाश दीप और मुकेश कुमार ने एक-एक विकेट लिया।
सेमीफाइनल में MP-कर्नाटक को हराया
बंगाल की टीम मध्य प्रदेश और सौराष्ट्र की टीम कर्नाटक को सेमीफाइनल में हराकर फाइनल खेलने पहुंची है। बंगाल ने इंदौर के होलकर स्टेडियम में मध्य प्रदेश को 306 रन से हराया था। वहीं, सौराष्ट्र ने बेंगलुरु के एम चिन्नास्वामी स्टेडियम में कर्नाटक को रोमांचक मुकाबले में 4 विकेट से हराया था।